Mire ideér, már nem lesz hurrikán, rendkívüli időjárási jelenségre nem kell készülni.

Szerdán elérte a Portugáliához tartozó Azori-szigeteket a Lorenzo hurrikán, és bár a középpontja a szigetek mellett haladt el, így is hatalmas pusztítást okozott a partokon, óriási hullámokat korbácsolva.

Csütörtökön Lorenzo mérsékeltövi ciklonná szelídülve közelítette meg, majd az esti órákban el is érte Írország és a Brit-szigetek térségét. Ott hatalmas szélvihar pusztított, és nem egy helyen rövid idő alatt az 50 millimétert is meghaladta a csapadékmennyiség.

A légörvény ezután a kontinens belseje felé vette az irányt, és bár jelentősen legyengült, így is többfelé csapadékos, szeles időt okoz. Középpontjához képest keletre egy új nyomási központ alakul ki, ez az ex-Lorenzo energiájából táplálkozva életre kel, majd a szombati napon eléri Közép-Európát is, így Magyarország térségét is.

Hatására több helyen esőre, átvonulását követően záporokra, zivatarokra, kisebb lehűlésre is számíthatunk, de

rendkívüli időjárási jelenségre nem kell készülni.

Az északnyugati szél szombat este a Dunántúlon, vasárnap országszerte erős, viharos lökésekkel járhat – közölte az Országos Meteorológiai Szolgálat.